**Svētupes aizsardzības biedrības**

**Vēžošanas čempionāta sacensību nolikums**

1. **SACENSĪBU ORGANIZĀCIJA UN MĒRĶI**

Vēžošanas čempionāta sacensības (turpmāk tekstā – Sacensības) organizē “Svētupes aizsardzības biedrība” (turpmāk tekstā – biedrība). Mērķis ir senlatviešu labāko vēžošanas tradīciju atdzimšanas, saglabāšanas un popularizēšanas veicināšana. Stipru, praktisku, aktīvu ģimeņu iesaistīšana āra aktivitātēs, kā rezultātā labākā vēžotāja un vēžotāju komandas noteikšana.

**2. SACENSĪBU ORGANIZĒTĀJS**

2.1. Sacensības organizē biedrība “Svētupes aizsardzības biedrība” (turpmāk - Organizētājs) – Pūpolu 1, Korģene Salacgrīvas pagasts, Limbažu novads, LV – 4033, reģ. nr. 40008282401, tālr. +37122017673, e-pasts: svetupes.ab@inbox.lv

2.2. Sacensību nolikums pieejams [www.manacope.lv](http://www.manacope.lv) un mobilā lietotnē “Mana Cope”.

**3.** **SACENSĪBU NORISES LAIKS UN VIETA.**

3.1. Sacensības notiek: 2025.gada 19.jūlijā no plkst. 9.00 līdz 14.00 Svētupes upes posmā Limbažu novada Salacgrīvas apvienības pārvaldes administratīvajā teritorijā.

3.2. Sacensības tiek organizētas un notiek saskaņā ar:

3.2.1. Ministru kabineta 2015. gada 22. decembra noteikumiem Nr. 800 “Makšķerēšanas, vēžošanas un zemūdens medību noteikumi”;

3.2.2. Limbažu novada domes 2023. gada 28. septembrī saistošiem noteikumiem Nr. 21 “Nolikums par licencēto makšķerēšanu un vēžošanu Svētupes upes posmā un Jaunupē, Limbažu novada administratīvajā teritorijā (posms "SVĒTUPE–JAUNUPE")

* + 1. Visā teritorijā ir jāievēro Ministru kabineta 2010. gada 19. aprīļa noteikumi Nr.303 “Ziemeļvidzemes biosfēras rezervāta individuālie aizsardzības un izmantošanas noteikumi”;
		2. Valsts nozīmes dabas pieminekļu teritorijās ir jāievēro Ministru kabineta 2010. gada 16. marta noteikumi Nr. 264 "Īpaši aizsargājamo dabas teritoriju vispārējie aizsardzības un izmantošanas noteikumi”.”

3.2.5. citiem normatīviem aktiem, kas ir spēkā norises vietā un laikā.

3.2.6. saskaņā ar šo Nolikumu.

**4. SACENSĪBU DALĪBNIEKI**

Sacensībās var piedalīties dalībnieki, kas līdz plkst. 10:00 sacensību norises dienā piereģistrējušies. Sacensības tiek organizētas vīriešu (no 16 gadu vecuma), sieviešu (no 16 gadu vecuma) un komandu (ģimeņu) grupās. Bērni Ģimeņu grupā līdz 16 gadu vecumam. Dalībniekiem līdz jābūt derīgai makšķerēšanas kartei un vēžošanas licencei, kas iegādāta vietnē “Mana cope”.

**5. SACENSĪBU TIESNEŠI.**

5.1. Objektīvu Sacensību tiesāšanu nodrošina sacensību organizators “Svētupes aizsardzības biedrība”. Sacensības tiesā 3 tiesneši, kuri lēmumus pieņem koleģiāli. Galvenais tiesnesis Jānis Ozoliņš.

6. **PIETEIKŠANĀS KĀRTĪBA, DALĪBAS MAKSA UN SACENSĪBU NORISES VIETA.**

6.1. Dalībnieki, kas līdz 19.jūlija plkst 9:00 ir iegādājušies vēžošanas vienreizējo vienas diennakts licenci posmā “SVĒTUPE - JAUNUPE”. Ģimenes grupai ir pietiekami ar 1 (vienu) licenci. Licenci jāiegādājas atbilstoši Limbažu novada domes 2023. gada 28. septembrī saistošiem noteikumiem Nr. 21 “Nolikums par licencēto makšķerēšanu un vēžošanu Svētupes upes posmā un Jaunupē Limbažu novada administratīvajā teritorijā (posms "SVĒTUPE–JAUNUPE") vietnē “Mana cope”.

6.2. Dalībnieku reģistrācija notiks no plkst 9:00 līdz 10:00 Kuiķuļos, Salacgrīvas pag., Limbažu nov., Latvija, LV-4054 koord: 57.716212, 24.488590 (aiz Kuiķules kapiem nogriežoties no ceļa V143, sekot norādēm).

6.3. Dalībniekiem ir jābūt līdzi derīgai Makšķerēšanas, vēžošanas un zemūdens medību kartei un personas apliecinošam dokumentam. Ģimenes grupai tas attiecās uz vienu dalībnieku.

6.4. Dalības maksa no dalībniekiem netiek iekasēta.

6.5. Sacensību norises vieta atbilst Limbažu novada domes 2023. gada 28. septembrī saistošiem noteikumiem Nr. 21 “Nolikums par licencēto makšķerēšanu un vēžošanu Svētupes upes posmā un Jaunupē Limbažu novada administratīvajā teritorijā (posms "SVĒTUPE–JAUNUPE") licencētajam posmam.

**7. DALĪBNIEKU PIENĀKUMI**

7.1. Dalībnieka fiziskās spējas, veselības stāvoklis, prasmes un iemaņas ļauj piedalīties sacensībās. Dalībnieks ir atbildīgs par savu personisko drošību Sacensību laikā.

7.2. Dalībniekiem sevi jānodrošina ar:

7.2.1. vēžošanai nepieciešamajiem atļautajiem rīkiem – 10 atbilstoša izmēra un formas krītiņiem.

7.2.2. laika apstākļiem atbilstošu apģērbu un apaviem.

7.3. Piesakoties sacensībām dalībnieks apņemas:

7.3.1. ievērot un izpildīt Organizētāja prasības, norādījumus un tiesnešu kolēģijas lēmumus;

7.3.2. ievērot Makšķerēšanas, vēžošanas un zemūdens medību noteikumus (22.12.2015 MK noteikumus Nr.800), Limbažu novada domes 2023. gada 28. septembrī saistošiem noteikumus Nr. 21 “Nolikums par licencēto makšķerēšanu un vēžošanu Svētupes upes posmā un Jaunupē Limbažu novada administratīvajā teritorijā (posms "SVĒTUPE–JAUNUPE"), kā arī citus normatīvos aktus, kas ir spēkā norises vietā un laikā.

7.3.3 piedalīties sacensībās bez nodoma krāpties, vai kā citādi ietekmēt rezultātu, informēt Organizētāju un tiesnešus par krāpšanās gadījumiem. Krāpšanās darbību noklusēšana vai slēpšana tiks pielīdzināta pašas krāpšanās faktam, un tai tiks piemērotas tādas pašas sankcijas.

7.3.4. ievērot ētikas kodeksu, izturēties ar cieņu pret konkurentiem, tiesnešiem, organizatoriem, Sacensību norises vietas saimniekiem, trešajām personām un sabiedrību.

7.3.5. visu sacensību laiku ievērot, ka pārmērīga alkohola vai apreibinošo vielu lietošana ir stingri aizliegta.

7.3.6. Neizmantot publiskus informācijas kanālus, tostarp sociālos medijus, lai publicētu komentārus vai sūdzības, kas varētu kaitēt Sacensību organizatoru, sponsoru, tiesnešu, partneru vai citu Dalībnieku reputācijai. Visi strīdi ir risināmi klātienē ar Organizētāju.

7.3.7. Dalībnieki par savu drošību pie ūdens, makšķerēšanas noteikumu ievērošanu pilnā mērā atbild tikai personīgi.

7.4. Dalībniekiem aizliegts:

7.4.1. piedalīties sacensībās manāmā alkohola reibumā (manāmu alkohola reibumu nosaka sacensību tiesnesis un šis lēmums nav apstrīdams);

7.4.2. pieteikt reģistrācijai vēžus, kurai nav iegūti sacensību dienā, sacensībām noteiktajā laikā;

7.4.3. izrādīt vai demonstrēt klaju necieņu attiecībā uz citiem sacensību dalībniekiem, sportistiem, tiesnešiem, skatītājiem, organizatoriem, tienešu kolēģiju un tās pieņemtajiem lēmumiem;

7.4.4. jebkādā veidā traucēt citiem Dalībniekiem;

**8. SACENSĪBU NORISE.**

8.1. Sacensības notiek saskaņā ar organizatoru sastādīto programmu.

8.2. Dalībnieki var brīvi izvēlēties vietu, kur vēžot Svētupes upes posmā, no Svētupes ietekas Rīgas jūras līcī augšup pa straumi līdz Sausupes ietekai, un Jaunupē visā tās garumā no ietekas Salacā augšup pa straumi līdz iztekai no Svētupes Limbažu novada Salacgrīvas apvienības pārvaldes administratīvajā teritorijā, ar aprēķinu, lai varētu ievērot Sacensību programmas laika grafiku.

8.3. Sacensību norises kārtība:

8.3.1. Sacensību norises dienā katram dalībniekam, katrai komandai personīgi jāreģistrējas dalībai no plkst 9:00 līdz 10:00;

8.3.2. Vēžošana notiek -– no plkst. 10:00 līdz plkst.14:00.

8.3.3. Lomu reģistrācija notiek no 14:00 līdz plkst. 15:00.

8.3.4. Sacensību noslēgums un uzvarētāju apbalvošana bāzes vietā – plkst. 16:00.

**9. NOĶERTĀ LOMA VĒRTĒŠANA, UZVARĒTĀJU NOTEIKŠANA:**

9.1. Sacensību laikā noķertos vēžus vērtēs 2 kategorijās: pēc svara un lielākais vēzis:

9.1.1. Katra dalībnieka lomu svērs sacensību tiesneši bāzes vietā, ar sertificētiem svariem.

9.1.2. Katra dalībnieka vai komandas sacensību laikā lielāko noķerto vēzi noteiks sacensību tiesneši;

9.2. Uzvarētāju pa grupām noteiks pēc smagākā vēžu loma.

9.3. Uzvarētāju nominācijā “dižākais vēžotājs” noteiks pēc izmērā garāko vēzi.

9.4. Mazizmēra vēži, kas mazāki par 10 cm netiek uzskaitīti loma kopsvarā un ir atlaižami ūdenstilpnē.

**10. APBALVOŠANA:**

10.1 Sacensību Organizētājs apbalvo dalībniekus šādās kategorijās:

10.1.1. Vēžošanas čempionāta uzvarētājs vīriešu grupā (vissmagākais vēžu loms);

10.1.2. Vēžošanas čempionāta uzvarētājs sieviešu grupā (vissmagākais vēžu loms);

10.1.3. Vēžošanas čempionāta uzvarētājs ģimeņu grupā (vissmagākais vēžu loms);

10.1.4. Uzvarētājs nominācijā “dižākais vēžotājs” (garākais vēzis lomā).

10.2. Organizētājs var piešķirt dažādas citas pārsteiguma balvas pēc saviem ieskatiem.

**11. DROŠĪBA, DATU AIZSARDZĪBA, FILMĒŠANA UN FOTO**

11.1 Piesakoties Sacensībām dalībnieks apliecina, ka organizators drīkst izmantot viņa nodotos datus savām vajadzībām ciktāl tas attiecas uz šo Sacensību organizēšanu, reklāmu, norisi un atskaitēm pēc tām.

11.2 Reģistrējoties sacensībām dalībnieks, ar savu parakstu apliecina, ka:

11.2.1 viņa veselības stāvoklis, iemaņas un prasmes ļauj piedalīties sacensībās;

11.2.2 par savu drošību, tai skaitā pie un uz ūdens, pilnā mērā viņš ir atbildīgs personīgi;

11.2.3 ar savu rīcību apņemas neradīt apstākļus un izvairīsies no rīcības, kura rada citu drošības vai veselības apdraudējumu;

11.2.4 dalībnieks dod atļauju sacensību organizatoram un sacensību tiesnesim sava vārda, uzvārda, kā arī sacensību protokolu, pasākuma foto un videomateriālu, kuros sportisti ir atpazīstami, publicēšanai presē, televīzijā, un internetā.

**12. CITI NOTEIKUMI.**

12.1. Mārketinga aktivitātes sacensību norises vietā drīkst veikt tikai ar Organizētāju atļauju.

12.2. Sacensību organizators var ierobežot sacensību teritoriju.

12.3. Organizētājs ir tiesīgs ieviest labojumus un papildinājumus šajā nolikumā, ja tas ir nepieciešams